史記送後村劉秘監兼致欲見之悰
作者：陳起
朝代：宋

paragraphs: 昏聵嗟耳目，管絃堂上調。
世事每相背，秋月虛良宵。
涓吉擬登龍，疾雨驚風飄。
禰刺不得前，東睇心旌遥。
近履傳康强，變體筆更饒。
風響雖時接，未若親聞韶。
憶昔西湖濱，別語請教條。
囑以馬遷史，文貴細字彫。
名言猶在耳，堤柳凡幾凋。
茲焉得蜀刻，持贈踐久要。
會晤知何時，霽色審來朝。